Ruokamojärvi

Ruokamojärvi on saareton ylänköjärvi Posiolla Lapissa. Sen pinta-ala on 90,1 hehtaaria. Etäisyys Rovaniemeltä on 120 kilometriä itäkaakkoon ja Posion keskustasta 12 kilometriä pohjoiskoilliseen. Maantiede Ruokamojärvi kaartuu etelästä katsoen koilliseen. Sen lounais–koillissuuntainen ulottuvuus on noin 2,7 kilometriä. Leveimmillään järvi on keskiosastaan. Järven eteläosaa kutsutaan Eteläpääksi ja koillisosaa Itäpääksi. Lähes neljäsosa Ruokamojärvestä on vähintään kymmenen metriä syvä ja noin kymmenesosa vähintään viisitoista metriä syvä. Syvänne sijaitsee järven keskiosassa, kuten myös järven syvin kohta, noin 25 metriä. Koillinen osa on matalaa vesialuetta, kuten myös eteläisin osa, jonka syvyys on alle puolitoista metriä. Ruokamojärven itäpuolella on vaaroja. Ruokamovaaran laki on noin 375 metriä merenpinnan yläpuolella eli noin 115 metriä järvenpintaa ylempänä. Länsipuolella on Koppelomurto, Lehtimurto ja Korkeakangas. Suot ulottuvat järven rantaan vain paikka paikoin. Ruokamovaara on osa Riisitunturin kansallispuistoa, jonka lounaiskulmaan Ruokamojärvi rajoittuu. Järven rannoilla ei ole asutusta eikä lähistöllä kulje mainittavia teitä. Ruokamojärven tulouoma on Otuspuro, joka alkaa Otuslammelta (273,0 metriä mpy) noin 600 metriä Ruokamojärveltä etelään. Ruokamojärven luusua sijaitsee lännessä, josta alkaa luoteeseen virtaava Ruokamojoki. Ruokamojärven vesitilavuus on 5 816 000 kuutiometriä. Järven ekologinen tila on hyvä. Ruokamojärvi (65.393.1.009 ) kuuluu Yli-Suolijärven alueeseen (65.393), joka on kolmannen jakovaiheen vesistö Kemijoen vesistössä (65). Toinen jakovaihe on Jumiskon voimalaitoksen valuma-alue (65.39) ja ensimmäinen jakovaihe on Kemijärven–Pelkosenniemen alue (65.3). Ruokamojärvi on kolmanneksi laajin Yli-Suolijärven alueen 60 järvestä. Laajin on noin 33-neliökilometrinen Yli-Suolijärvi ja toisena tulee noin 97-hehtaarinen Riajärvi, joka on vesitilavuudeltaan Ruokamojärveä pienempi. Lähteet